
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че конфликтът между суданските въоръжени сили и Силите за бърза подкрепа (СБП) (Rapid Support Forces) ескалира в най-голямата хуманитарна криза в света, като над 33 милиона души, включително 16 милиона деца, се нуждаят от помощ, а милиони са изправени пред глад и разселване;
Б.	като има предвид, че СБП са обсадили Ел Обейд, като според сведенията подготвят предстояща наземна офанзива; като има предвид, че международните участници предупреждават за риска от масови жестокости в Ел Обейд, като 500 000 цивилни лица са изложени на риск;
В.	като има предвид, че независимата мисия на ООН за установяване на фактите установи, че превземането на Ел Фашер от СБП носи отличителните белези на геноцид, и предупреждава за по-нататъшни военни престъпления; като има предвид, че изнасилванията и други форми на сексуално насилие се използват като военно оръжие;
Г.	като има предвид, че при нападенията с безпилотни летателни апарати срещу Ел Обейд бяха убити цивилни граждани, беше разрушен достъпът на града до енергия и гориво, бяха прекъснати доставките на вода и беше нарушен достъпът до животоспасяващи базови стоки; като има предвид, че системата на Судан за здравеопазване се срива;
Д.	като има предвид, че достоверни доклади показват външна подкрепа за СБП, включително чрез чуждестранни военни изпълнители и трансфер на военно оборудване в нарушение на оръжейното ембарго на ООН;
1.	осъжда най-категорично военните престъпления и престъпленията срещу човечеството в Судан, по-специално продължаващата обсада на Ел Обейд от СБП, и настоява международната общност да предотврати повтарянето на клането от Ел Фашер и да принуди СБП да вдигнат обсадата си над Ел Обейд;
2.	призовава всички враждуващи страни да прекратят огъня, да спазват международното хуманитарно право и незабавно да прекратят всички нападения срещу цивилни лица, включително сексуалното насилие и принудителния глад;
3.	призовава ЕС спешно да увеличи хуманитарната помощ за Судан, включително за жертвите на сексуално насилие, лицата, изправени пред глад, вътрешно разселените лица и бежанците; призовава за пряко финансиране на Залите за спешно реагиране (Emergency Response Rooms) и други местни организации на първа линия; подчертава необходимостта от хуманитарни коридори, за да се осигурят маршрути за гражданска евакуация и трансграничен хуманитарен достъп до Ел Обейд;
4.	настоятелно призовава ЕС да се присъедини към Африканския съюз и ООН в усилията за ангажиране на враждуващите страни за прекратяване на огъня и за подкрепа на мирния процес под гражданско ръководство; призовава ЕС да наложи целенасочени санкции на образувания и лица, отговорни за военни престъпления в Судан;
5.	осъжда всяка външна намеса, която подхранва войната; настоятелно призовава всички държави, включително Обединените арабски емирства (ОАЕ), да прекратят финансирането, доставките на оръжие или друга подкрепа за СБП; настоятелно призовава ЕСВД и Съвета да санкционират физически лица, образувания, субекти, явяващи се външни способстващи фактори, както и частни охранителни дружества, като например Групата на службите за глобална сигурност (Global Security Services Group), за нарушаване на оръжейното ембарго на ООН, и да работят заедно със Съвета за сигурност на ООН за разширяване на ембаргото, така че да обхване целия Судан;
6.	изисква търсенето на отговорност от всички извършители на престъпления и призовава за независими разследвания на предполагаеми военни престъпления; настоятелно призовава ЕС да подкрепи финансово и политически тези усилия, да настоява за разширяване на юрисдикцията на Международния наказателен съд, така че да обхване целия Судан, да подкрепи мандата на мисията на ООН за установяване на фактите и да обмисли включването на СБП в списъка на ЕС на терористични организации;
7.	възлага на своя председател да предаде настоящата резолюция съответно на Съвета, на Комисията, на властите на Судан, на Африканския съюз, както и на генералния секретар на ООН.

